b'\n_START_ARTICLE_\nJahve\n_START_PARAGRAPH_\nJahve (tudi Jahweh, Jehova, Jehowah, Jehawah, ipd.) so razli\xc4\x8dice imena hebrejskega in kasneje judovskega in izraelskega Boga, ki naj bi se po tem imenu razodel Mojzesu._NEWLINE_V Bibliji ali Svetem pismu se pojavlja v starih zvitkih v obliki tetragrama JHWH (v hebrejskih \xc4\x8drkah \xd7\x99\xd7\x94\xd7\x95\xd7\x94\xe2\x80\x8e), ker Judje v tistih \xc4\x8dasih (pred na\xc5\xa1im \xc5\xa1tetjem) na\xc4\x8deloma niso zapisovali samoglasnikov. Tako se s pomo\xc4\x8djo sobesedila domneva, da ime izhaja iz protohebrejskega glagola\xc2\xa0\xc2\xbbha-wah\xc2\xab, ki ozna\xc4\x8duje obstoj, oziroma povzro\xc4\x8ditev obstoja. Ime Jehova so s\xc4\x8dasoma prenehali uporabljati \xc5\xbee Judje, vendar pa se je v razli\xc4\x8dnih oblikah v mnogih zapisih ohranilo vse do danes._NEWLINE_Ime Jahve se v dana\xc5\xa1nji literaturi skorajda ne uporablja ve\xc4\x8d, razen ko gre za navedbe iz Svetega pisma Stare zaveze. To pa ne velja za Jehovove pri\xc4\x8de, ki ime dosledno uporabljajo vsled stavka, ki ga je zapisal apostol Pavel v Pismu Rimljanom: Kdor koli bo klical Gospodovo ime, bo re\xc5\xa1en (Rim 10,13). Judje so \xc5\xbee v starozaveznem \xc4\x8dasu prenehali pisati kot tudi izgovarjati Gospodovo ime, saj so se bali, da bi ga one\xc4\x8dastili z ne\xc4\x8distimi (gre\xc5\xa1nimi) mislimi ali besedami. Za pisanje bo\xc5\xbejega imena veljajo stroga pravila . Druga Bo\xc5\xbeja zapoved pravi Ne skruni Bo\xc5\xbejega imena. Ta tradicija je pri\xc5\xa1la tudi v kr\xc5\xa1\xc4\x8danstvo.'